Man deur hond aangevalArgieffoto ŉ 68-jarige man het ernstige beserings opgedoen toe hy Vrydagmiddag by ŉ huis deur ŉ hond aangeval is. Ineke van Huyssteen, woordvoerder van ER24, het gesê die voorval het omstreeks 13:00 in Phoenix, KwaZulu-Natal, plaasgevind. “By ons aankoms op die toneel is die man op die grasperk aangetref waar paramedici van ŉ ander ambulansdiens hom behandel het. Die man het ernstige beserings opgedoen en is met ŉ ambulans na ŉ nabygeleë hospitaal geneem vir mediese behandeling.” Van Huyssteen het gesê die man het na bewering in die tuin gewerk voor die hond hom aangeval het. Die presiese omstandighede rakende die voorval is onbekend aan paramedici. Die polisie was op die toneel om ondersoek in te stel. Dit is nie dadelik bekend watter soort ras die hond is nie.